Anders Fogh Rasmussen (V), 2002-05-21:
Det er utroligt.
Hr. Jeppe Kofod fortsætter.
For lidt siden sagde hr. Jeppe Kofod, hvor glædeligt det var, at statsministeren her endelig under denne debat klokken 22.00 erkendte, at der var foretaget dramatiske nedskæringer i Øststøtten.
Denne publikation om regeringens Øststøttestrategi er udgivet i april måned.
Hvis hr. Jeppe Kofod læser på side 3 i denne publikation, står der en beskrivelse af regeringens strategi: »Dermed påbegyndes udfasningen af den bilaterale danske Øststøtte til kandidatlandene i lighed med andre donorlande.«
Det står klart og tydeligt på side 3 i en publikation udgivet i april.
Længere nede står der: »Regeringen har påbegyndt udfasningen af den bilaterale Øststøtte, fordi den bilaterale danske støtte til kandidatlandene afvikles, når disse optages i EU.
Til gengæld vil støtten fra EU til den tid blive øget, når den nuværende førtiltrædelsesbistand fra EU afløses af bistand til nye medlemslande.«
Det er, hvad jeg har stået og sagt hele aftenen.
Men hr. Jeppe Kofod kunne have læst det allerede i april.
Det har været lagt åbent frem, lige siden denne publikation udkom i april, og det er derfor, jeg bare er nødt til at gentage, at der ikke er nogen, der har erkendt noget som helst i aften klokken 22 eller på noget andet tidspunkt, for det er lagt åbent frem allerede i april måned.
Så jeg er nødt til at skuffe hr. Jeppe Kofods tilsyneladende ubegrænsede forfængelighed og sige, at det altså ikke ved hr. Jeppe Kofods indsats her i aften er lykkedes at få regeringen til at erkende dette her.
Regeringen har selv lagt det frem ved udenrigsministeren i en publikation allerede i april, og hvis hr. Jeppe Kofod i tide havde læst denne publikation, kunne Folketinget måske have været sparet for at gå så gruelig meget igennem.
Så til hr. Jørn Jespersen, som spørger om, hvorfor Venstre og andre ikke har fortalt vælgerne, at der skulle foretages disse dramatiske nedskæringer i Øststøtten.
Jamen det er jo, fordi der ikke sker den dramatiske nedskæring af aktivitetsniveauet.
Det har hele tiden været Venstres opfattelse, og jeg tror også andre partiers opfattelse.
Der var jo ikke noget at sige til vælgerne om, at vi ville begrænse støtten frem til, at de blev medlemmer af EU, og alle har jo vidst, at fra det øjeblik, hvor de bliver medlemmer af EU, er der en ny situation, for så er det EU, der overtager støtten.
Fra det øjeblik kommer Danmark så i øvrigt til at give flere penge gennem EU, så det, der var bilateralt, bliver EU-støtte - sådan i princippet.
Det er logikken i det her, og derfor har vi ikke forholdt vælgerne nogen viden om noget, for vi fastholder, ja, vi øger endda et højt aktivitetsniveau i Øststøtten.
Med hensyn til de lande, der så ikke kommer med, når vi udvider EU, vil EU lave en pakke med en tidsplan for forhandlinger, f.eks. med Bulgarien og Rumænien, og en revideret førtiltrædelsesstøtte til de pågældende lande.
Så der bliver taget hånd om det hele. Der må jeg sige, at de penge, der kan ydes gennem EU, vil altså give noget større effekt end det, vi kunne give gennem en dansk bilateral indsats.
Det er jo også grunden til, at Danmark hele vejen i sin Øststøtte har haft fokus på bestemte lande for at få så stor effekt som overhovedet muligt dér, hvor vi gav støtten, og sådan vil det også være fremover.